  Виталий Пронин  Таӵе кичӧлтонэн потӥз Удмуртиысь Правительство. Малпанэз улонэ пыӵатыны мылысь-кыдысь басьтӥськиз «Калашников» концерн. Та пумысен огкыл гожтӥзы Удмуртилэн Тӧроезлэсь ужзэ быдэсъясь Александр Бречалов, Россиын нылпи технопаръёсты пуктылӥсь операторлэн кивалтӥсез Марина Ракова но «Калашников» концернлэн кивалтӥсез Алексей Криворучко. - Удмуртиысь «Кванториум» технопаркъёс пиналъёслы ватсаса тодон-валанъёс сётозы. Татын дышетскыса, соос валаса бырйыны быгатозы: азьланяз промышленной яке IT удысэ мыноно яке ӧвӧл. Та парк озьы ик техникаен тунсыкъяськись пиналъёслы нырысетӥ вамыш лэсьтыны юрттоз, нош быдэ вуэмъёслы - Удмуртиын ик ужаны мылкыд сётоз, - вераз Александр Бречалов.Озьы шаерамы пичиысен ик будозы выль инженеръёс, улонмес азинтӥсьёс. «Кванториум» паркъёсын ортчылозы урокъёс, соосты нуозы шаерысьтымы предприятиосын ужасьёс, дышетӥсьёс. Пиналъёслы ужан инты но дасямын луоз ни - соосты возьмалозы «Калашников» концернын.Со сяна матысь дыре куд-ог школаосын кылдозы робот лэсьтонъя  классъёс. Нырысетӥосыз усьтӥськозы Балезино но Грах ёросъёсын. Кызьы вераз Александр Бречалов, азьланяз шаерысьтымы вань нылпиослы - будо-а соос бадӟым городын яке пичи гуртын - таӵе луонлык кылдытыны кулэ.Сергей Захаров Туспуктэм: udmurt.ru  